CELEX: 22021D1330
Language: lv
Date: 2021-06-29 00:00:00
Title: ĀKK un es Vēstnieku komitejas Lēmums Nr. 1/2021 (2021. gada 29. jūnijs), ar ko groza ĀKK un ES Vēstnieku komitejas Lēmumu Nr. 3/2016 par Uzņēmumu attīstības centru [2021/1330]

12.8.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 290/1
               
            
         ĀKK UN ES VĒSTNIEKU KOMITEJAS LĒMUMS Nr. 1/2021
         (2021. gada 29. jūnijs),
         ar ko groza ĀKK un ES Vēstnieku komitejas Lēmumu Nr. 3/2016 par Uzņēmumu attīstības centru [2021/1330]
         ĀKK UN ES VĒSTNIEKU KOMITEJA,
         ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts 2000. gada 23. jūnijā Kotonū (1),
         tā kā:
         
                     (1)
                  
                  
                     Partnerattiecību nolīguma starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas noslēgts 2000. gada 23. jūnijā Kotonū (2) (“ĀKK un ES partnerattiecību nolīgums”), 15. panta 4. punktā noteikts, ka ĀKK un ES Ministru padome var deleģēt pilnvaras ĀKK un ES Vēstnieku komitejai.
                  
               
                     (2)
                  
                  
                     ĀKK un ES Ministru padome 39. sesijā, kas notika 2014. gada 19. un 20. jūnijā Nairobi, kopīgā deklarācijā panāca vienošanos uzsākt Uzņēmumu attīstības centra (UAC) pienācīgu slēgšanu. Minētajam nolūkam ĀKK un ES Ministru padome lēma deleģēt ĀKK un ES Vēstnieku komitejai pilnvaras izskatīt šo jautājumu ar mērķi pieņemt nepieciešamos lēmumus.
                  
               
                     (3)
                  
                  
                     ĀKK un ES Vēstnieku komiteja 2016. gada 12. jūlijā pieņēma Lēmumu Nr. 3/2016 (3), ar ko ĀKK un ES partnerattiecību nolīguma III pielikums tika grozīts, lai ieviestu nepieciešamās izmaiņas, no 2017. gada 1. janvāra izveidotu UAC jauno tiesisko regulējumu un no minētā datuma UAC tiesībsubjektību saglabātu vienīgi tā likvidēšanas vajadzībām.
                  
               
                     (4)
                  
                  
                     Saskaņā ar Lēmuma Nr. 3/2016 2. panta 1. punktu administratoram jānodrošina, ka tiek īstenots pasīvais posms, kura laikā UAC jāpastāv vienīgi tā likvidēšanas vajadzībām, sākot no 2017. gada 1. janvāra, uz četru gadu laikposmu vai līdz brīdim, kad UAC būs izpildījis visas savas saistības un realizējis visus savus aktīvus – atkarībā no tā, kas notiek agrāk.
                  
               
                     (5)
                  
                  
                     Līdz 2020. gada 31. decembrim UAC nav izpildījis visas savas saistības un nav realizējis visus savus aktīvus. Tādēļ nepieciešams grozīt Lēmumu Nr. 3/2016, lai nodrošinātu pasīvā posma pienācīgu īstenošanu administratora vadībā un pabeigtu minēto posmu. Lai nodrošinātu pasīvā posma nepārtrauktību, Lēmuma Nr. 3/2016 grozījums būtu jāpiemēro no 2021. gada 1. janvāra,
                  
               IR PIEŅĒMUSI ŠO LĒMUMU.
         
            1. pants
            ĀKK un ES Vēstnieku komitejas Lēmuma Nr. 3/2016 2. panta 1. punktu aizstāj ar šādu:
            
               
                  “1.   Eiropas Komisija noslēdz līgumu ar administratoru, lai nodrošinātu pasīvā posma īstenošanu no 2017. gada 1. janvāra līdz brīdim, kad UAC būs izpildījis visas savas saistības un realizējis visus savus aktīvus.”
               
            
         
         
            2. pants
            Lēmuma 1. pantu piemēro no 2021. gada 1. janvāra.
         
         
            3. pants
            Šis lēmums stājas spēkā tā pieņemšanas dienā.
         
         
            Briselē, 2021. gada 29. jūnijā
            
               
                  ĀKK un ES Ministru padomes vārdā –
               
               
                  ĀKK un ES Vēstnieku komitejas
               
               
                  priekšsēdētājs
               
               Moses Kouni MOSE
            
         
         
            (1)  OV L 317, 15.12.2000., 3. lpp.
         
         
            (2)  Partnerattiecību nolīgums starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas noslēgts 2000. gada 23. jūnijā Kotonū (OV L 317, 15.12.2000., 3. lpp.).
         
            (3)  ĀKK un ES Vēstnieku komitejas Lēmums Nr. 3/2016 (2016. gada 12. jūlijs) par ĀKK un ES Partnerattiecību nolīguma III pielikuma pārskatīšanu [2016/1163] (OV L 192, 16.7.2016., 77. lpp.).